**O b r a z l o ž e n j e**

**Prijedloga Odluke o Stipendiji Grada Zagreba za deficitarna zanimanja**

**I. PRAVNI TEMELJ**

Ovlaštenje Gradske skupštine Grada Zagreba za donošenje Odluke o Stipendiji Grada Zagreba za deficitarna zanimanja sadržano je u odredbi članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 – pročišćeni tekst i 16/22) koja propisuje da Gradska skupština donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Nova odluka o Stipendiji Grada Zagreba za deficitarna zanimanja predlaže se sukladno metodološko- nomotehničkim pravilima prema kojima je potrebno pristupiti donošenju novoga propisa ako se više od polovine članaka osnovnog propisa mijenja, odnosno dopunjava.

Prijedlogom Odluke o Stipendiji Grada Zagreba za deficitarna zanimanja (u nastavku teksta: Prijedlog odluke), u odnosu na važeću Odluku, pojedine se odredbe mijenjaju, odnosno dopunjavaju i pojašnjavaju kako bi primjena odluke u praksi postala učinkovitija.

Prijedlogom Odluke propisuju se, jednako kao i važećom Odlukom, uvjeti, postupak i kriteriji za dodjelu stipendije Grada Zagreba za deficitarna zanimanja učenicima srednjih škola, studentima sveučilišnih preddiplomskih, diplomskih i integriranih studija, kratkih stručnih studija, preddiplomskih stručnih studija i specijalističkih diplomskih stručnih studija te prava i obveze korisnika stipendije.

Prijedlogom odluke provodi se usklađenje iznosa Stipendije sa Zakonom o uvođenju eura kao službene valute u Republici Hrvatskoj (Narodne novine 57/22 i 88/22) te se sukladno tome predlaže da Stipendija za učenike iznosi 360,00 eura mjesečno, a za studente 500,00 eura mjesečno.

Nadalje, predlaže se u uvjetima za sudjelovanje na natječaju propisati da se kandidati školuju za deficitarna zanimanja, kao i da imaju prebivalište na području Republike Hrvatske. Isto tako, predlaže se omogućiti prijavu na natječaj kandidatima koji se školuju za deficitarno zanimanje u srednjoj školi na području Zagrebačke županije (npr. Velika Gorica, Dugo Selo, Samobor), a imaju prijavljeno prebivalište u Gradu Zagrebu jer se očekuje da će ovi učenici nakon završenog školovanja kao kvalificirani i stručno obrazovani radnici pretežito pronalaziti zaposlenje na području grada Zagreba. Kod uvjeta za sudjelovanje na natječaju za studente predlaže se, u skladu s člankom 78. stavkom 1. Zakona o visokom obrazovanju i znanstvenoj djelatnosti (Narodne novine 119/2022), propisati uvjet da kandidati nisu u radnom odnosu niti obavljaju samostalnu djelatnost obrta ili drugog slobodnog zanimanja. Naime, Zakonom o visokom obrazovanju i znanstvenoj djelatnosti propisano je da student koji studira u redovitom statusu i koji nije u radnom odnosu niti obavlja samostalnu djelatnost obrta ili drugog slobodnog zanimanja ostvaruje pravo, između ostalog, na državne stipendije i druge novčane potpore. Analogno tome, predlaže se da pravo na Stipendiju Grada Zagreba za deficitarna zanimanja mogu ostvariti redoviti studenti koji nisu u radnom odnosu niti obavljaju samostalnu djelatnost obrta ili drugog slobodnog zanimanja.

Kako bi se proširio krug osoba koje su zbog svoje stručnosti kvalificirani za obnašanje funkcije člana Povjerenstva, predlaže se propisati da se članovi Povjerenstva imenuju iz redova obrtnika, znanstvenih, stručnih, obrazovnih i drugih javnih djelatnika, od kojih je jedan član Povjerenstva iz nadležnog gradskog upravnog tijela.

Nadalje, predlaže se izmijeniti odredbu koja propisuje rok do kojega gradonačelnik raspisuje i objavljuje natječaj pa umjesto roka koji je bio do kraja studenoga, predlaže se propisati da gradonačelnik raspisuje i objavljuje natječaj najkasnije do kraja rujna za učenike i studente koji su prvi put upisali prvu godinu studija, a za studente ostalih godina do kraja listopada. Naime, u školskoj godini 2022./2023. natječaji su bili raspisani i objavljeni 30. rujna 2022. za učenike i studente koji su prvi put upisali prvu godinu studija, a za studente ostalih godina, 17. listopada 2022. godine. Kako je važećom Odlukom propisano da gradonačelnik raspisuje i objavljuje natječaj svake godine najkasnije do kraja studenoga, nemali broj potencijalnih kandidata očekivao je natječaj u studenom te im je u međuvremenu istekao rok za podnošenje prijave. Zbog toga se predlaže da se odlukom propiše da gradonačelnik raspisuje i objavljuje natječaj svake godine najkasnije do kraja rujna za učenike i studente koji su prvi put upisali prvu godinu studija, a za studente ostalih godina do kraja listopada.

Do sada Odlukom nije bilo regulirano pitanje dopune nepotpune dokumentacije pa se u praksi događalo da su prijave kandidata koji su očitom omaškom propustili predati neki od traženih dokaza o ispunjavanju uvjeta, ocijenjene kao nepotpune. Stoga se predlaže da se prijave na natječaj koje ne sadrže sve dokaze o ispunjavanju uvjeta, mogu dopuniti u roku od 8 dana od primitka poziva za dopunu dokumentacije.

Predlaže se, u odnosu na važeću Odluku, drugačije propisati primjenu kriterija za utvrđivanje liste kandidata. Osim izmjene naziva kriterija „socioekonomske prilike“ u „socioekonomski status“ radi ujednačavanja izraza kao i u drugim odlukama o stipendijama, po uzoru na Stipendiju Grada Zagreba za učenike i studente na temelju socioekonomskog statusa, kojom je propisan redoslijed primjene kriterija, Prijedlogom odluke predlaže se propisati da se kandidati najprije rangiraju na temelju kriterija uspjeha i kriterija izvannastavnih i izvanškolskih postignuća – sada su to osnovni kriteriji, a ako više kandidata na temelju osnovnih kriterija ostvari isti broj bodova kao zadnji kandidat na rang-listi u pojedinom zanimanju, oni će se rangirati i po dodatnom kriteriju odnosno kriteriju socioekonomskog statusa.

Kako bi se dodatno pojasnilo koja se međunarodna i svjetska natjecanja učenicima boduju, predlaže se propisati da se pod međunarodnim i svjetskim natjecanjem podrazumijeva natjecanje kojem je prethodila selekcija natjecatelja na državnom natjecanju, a kojem je prethodila selekcija natjecatelja na županijskom natjecanju. Osim toga, u nekim disciplinama učenika strukovnih škola broj učenika je isti ili manji od kvote za državna natjecanja, pa se pobjednik školskog natjecanja izravno plasira na državno natjecanje. Znači, u tim disciplinama se ne održava županijsko natjecanje koje je kao izlučno natjecanje, prema dosadašnjoj odredbi, uvjet za bodovanje državnog natjecanja. Zbog toga se predlaže da se utvrdi iznimka te da se učenicima strukovnih škola boduju državna natjecanja kojima je školsko izlučno natjecanje.

Nadalje, Prijedlogom odluke predlaže se izmijeniti odredbu koja propisuje bodovanje socioekonomskog statusa kandidata. Naime, do sada se prihod članova zajedničkog kućanstva utvrđivao sukladno Zakonu o socijalnoj skrbi i vezao se uz ostvarivanje prava na zajamčenu minimalnu naknadu koju mogu ostvariti samci ili kućanstva koja nemaju dovoljno sredstava za podmirenje osnovnih životnih potreba. Međutim, podnositelji prijava za stipendiju nisu isključivo korisnici sustava socijalne skrbi, a stipendija ne predstavlja oblik socijalne pomoći već je njena primarna namjena poticanje obrazovanja te se dodjeljuje učeniku i studentu kao oblik financijske pomoći u nabavi školskih pomagala, udžbenika i ostalog potrebnog u njihovom profesionalnom usavršavanju. Slijedom navedenog pravilnije je prihode po članu kućanstva utvrđivati sukladno propisima o porezu na dohodak pa se predlaže propisati da prosječni mjesečni prihod po članu zajedničkog kućanstva čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak te se taksativno navode drugi neoporezivi primitci koji ulaze u izračun prosječnog mjesečnog prihoda. S obzirom na to da se evidentno povećala stopa inflacije i troškovi života te iznos minimalne plaće, Prijedlogom odluke predlaže se i povećanje iznosa prosječnog mjesečnog prihoda po članu kućanstva koji su iskazani u rasponima, na temelju kojih se ostvaruju bodovi.

Nadalje, Prijedlogom odluke predlaže se propisati da kandidati ne mogu ostvariti Stipendiju za isti razred odnosno istu godinu studija za koju im je već bila dodijeljena Stipendija, kako se ne bi dogodilo da kandidat koristi Stipendiju za jednu godinu studija, iz opravdanog razloga ju ne završi, a u sljedećoj godini mu opet bude dodijeljena Stipendija za godinu za koju ju je već koristio. Također, u dosadašnjoj primjeni Odluke, zbog kraćeg trajanja osnovnog umjetničkog obrazovanja, uočeni su slučajevi da učenik trećeg ili višeg razreda npr. Škole za medicinske sestre ima završeno srednje glazbeno obrazovanje i zanimanje npr. glazbenik klavirist, ali mu bavljenje glazbom nije životno opredjeljenje i ne nastavlja glazbeno obrazovanje na visokom učilištu. Kako takvi učenici ne bi bili onemogućeni u podnošenju prijave na natječaj, pokazalo se potrebnim propisati da, iznimno od odredbe po kojoj kandidati ne mogu ostvariti Stipendiju za stečenu kvalifikaciju na razini srednjoškolskog obrazovanja, Stipendiju mogu ostvariti kandidati koji su kvalifikaciju stekli završetkom srednjoškolskog obrazovanja u umjetničkom području.

Prema važećoj odredbi Odluke, Korisnik Stipendije ne može istodobno biti korisnik neke druge novčane stipendije financirane javnim sredstvima, ali može koristiti stipendije iz privatnih izvora. Predlaže se propisati da Korisnik Stipendije ne može istodobno koristiti drugu novčanu stipendiju, neovisno o tome iz kojeg je izvora financirana kao i da  za vrijeme korištenja Stipendije, Korisnik Stipendije ne može zasnovati radni odnos, samostalno obavljati djelatnost obrta ili drugog slobodnog zanimanja.

Do sada nije bio propisan rok za zapošljavanje, a to je dovodilo do nedoumica o tome u kojem bi se roku Korisnik Stipendije trebao zaposliti. Predlaže se propisati rok od jedne godine za zapošljavanje nakon završetka školovanja, a kao dokaz da je Korisnik odradio onoliko vremena koliko je primao Stipendiju propisuje se elektronički zapis o radnopravnom statusu ili potvrda o stažu Hrvatskog zavoda za mirovinsko osiguranje. Također se predlaže propisati da Korisnik Stipendije prijavljen u evidenciji nezaposlenih osoba Hrvatskog zavoda za zapošljavanje, svoju nezaposlenost dokazuje potvrdom nadležnog zavoda za zapošljavanje.

Zbog čestih promjena kontakt podataka, predlaže se propisati utvrđivanje obveze Korisnika Stipendije obavještavanja nadležnog gradskog upravnog tijela o svakoj promjeni osobnih i kontakt podataka, prebivališta, ostvarenju prava na stipendiju od drugog stipenditora i svim drugim promjenama koje utječu na korištenje Stipendije i izvršenje ugovora o korištenju Stipendije, u roku od 15 dana od nastalih činjenica.

Nadalje se predlažu propisati slučajevi kada je Korisnik Stipendije obvezan vratiti cjelokupan primljeni iznos Stipendije, a kada razmjerni dio primljene Stipendije. Naime, predlaže se propisati da je u slučaju djelomičnog ispunjenja obveze rada na području grada Zagreba, odnosno Republike Hrvatske, Korisnik Stipendije dužan vratiti iznos u razmjernom dijelu neispunjene obveze od primljenog iznosa Stipendije. Prema dosadašnjoj odredbi, Korisnik Stipendije bio je dužan vratiti cijeli iznos primljene Stipendije.

Slijedom navedenog predlaže se Gradskoj skupštini Grada Zagreba da donese Odluku o Stipendiji Grada Zagreba za deficitarna zanimanja kao u predloženom tekstu

**III. SREDSTVA POTREBNA ZA PROVOĐENJE ODLUKE**

Za provođenje ove odluke osigurana su sredstva u Proračunu Grada Zagreba za 2023. i Projekcijama za 2024. i 2025. godinu.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** utvrđuje se sadržaj odluke i navodi se rodna odredba.

**Člankom 2.** određuje se naziv Stipendije.

**Člankom 3.** utvrđuje se da se sredstva za Stipendiju osiguravaju u proračunu Grada Zagreba te da mjesečna stipendija iznosi 360,00 eura neto za učenike i 500,00 eura neto za studente.

**Člankom 4.** utvrđuje se da su deficitarna zanimanja ona zanimanja kojih nema na tržištu rada u onolikom broju u kojem je iskazana potražnja poslodavaca u odnosu na broj nezaposlenih osoba u protekloj godini i prethodnom razdoblju tekuće godine te su izrazito tražena na tržištu rada.

**Člankom 5.** određuje se da listu deficitarnih zanimanja utvrđuje gradonačelnik na temelju prijedloga gradskog upravnog tijela nadležnog za obrazovanje koji mora uputiti prijedlog gradonačelniku do 30. travnja tekuće godine.

**Člankom 6.** određuje se da broj stipendija za svako pojedino zanimanje utvrđuje svake godine gradonačelnik prema sredstvima osiguranim u proračunu Grada Zagreba, a stipendije se dodjeljuju prema odvojenim rang listama za svako pojedino zanimanje. U slučaju da se nakon bodovanja utvrdi da više kandidata dijeli po broju bodova posljednje mjesto unutar broja Stipendija na rang listi za neko zanimanje, pravo na Stipendiju ostvaruju svi kandidati na diobi tog posljednjeg mjesta. Od predviđenog broja stipendija za studente, četvrtina stipendija se dodjeljuje studentima koji su prvi puta upisali prvu godinu preddiplomskog ili integriranog studija te preddiplomskog i kratkog stručnog studija (studenti prve godine).

**Člankom 7.** propisuju se uvjeti za pravo sudjelovanja na natječaju za učenike i studente. Uvjeti za učenike su da su državljani Republike Hrvatske, da se školuju za deficitarna zanimanja,  da su redoviti učenici srednje škole u Gradu Zagrebu, a imaju prijavljeno prebivalište na području Republike Hrvatske, da su redoviti učenici srednje škole u Zagrebačkoj županiji, a imaju prijavljeno prebivalište u Gradu Zagrebu, da su završili završni razred osnovne škole i prethodne razrede srednje škole s ukupnim prosjekom ocjena najmanje 3,0, da nisu, osim iz opravdanih razloga, ponavljali razred u srednjoj školi. Uvjeti za studente su: da su državljani Republike Hrvatske, da se školuju za deficitarna zanimanja, da su redoviti studenti sveučilišnih preddiplomskih, diplomskih i integriranih studija ili redoviti studenti kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu ili na nekoj sastavnici Sveučilišta u Zagrebu, a imaju prijavljeno prebivalište na području Republike Hrvatske, za studente prve godine, da su iz obveznih predmeta na državnoj maturi ostvarili ukupan prosjek ocjena najmanje 4,0, za studente, koji su u prethodnoj akademskoj godini bili upisani na taj studij ili, ako se radi o diplomskom studiju, na neki od preddiplomskih studija (studenti ostalih godina), da su osim iz opravdanih razloga, u prethodnoj godini ostvarili najmanje 40 ECTS bodova s ukupnim prosjekom ocjena najmanje 3,5, za studente koji su u prethodnoj akademskoj godini upisali mirovanje studija, odnosno, nisu neposredno nakon završenog preddiplomskog studija upisali diplomski studij, da su, osim iz opravdanih razloga ostvarili najmanje 40 ECTS bodova s ukupnim prosjekom ocjena najmanje 3,5 u godini koja je prethodila godini upisanog mirovanja studentskih obveza, odnosno u posljednjoj godini u kojoj su bili u statusu redovitog studenta, da u akademskoj godini za koju se Stipendija dodjeljuje nisu upisali mirovanje studentskih obveza, da nisu u radnom odnosu niti obavljaju samostalnu djelatnost obrta ili drugog slobodnog zanimanja.

**Člankom 8.** propisuje se da se Stipendija dodjeljuje na temelju provedenog natječaja, a natječaj provodi Povjerenstvo za dodjelu Stipendije Grada Zagreba za deficitarna zanimanja koje imenuje gradonačelnik. Povjerenstvo ima sedam članova koji između sebe biraju predsjednika i zamjenika predsjednika. Članovi Povjerenstva imenovat će se iz redova obrtnika, znanstvenih, stručnih, obrazovnih i drugih javnih radnika, od kojih je jedan član Povjerenstva iz nadležnog gradskog upravnog tijela.

**Člankom 9.** utvrđuje se da stručne i administrativne poslove za Povjerenstvo obavlja nadležno gradsko upravno tijelo.

**Člankom 10.** propisuje se da gradonačelnik raspisuje i objavljuje natječaj svake godine najkasnije do kraja rujna za učenike i studente prve godine, a za studente ostalih godina do kraja listopada te da se natječaj objavljuje na web-stranici Grada Zagreba.

**Člankom 11.** propisuje se sadržaj natječaja.

**Člankom 12.** propisuje se da se prijave na natječaj koje ne sadrže dokaze o ispunjavanju uvjeta iz članka 7. ove odluke, mogu dopuniti u roku od 8 dana od primitka poziva za dopunu dokumentacije.

**Člankom 13.** propisuju se kriteriji za utvrđivanje liste kandidata za dodjelu Stipendije. Osnovni kriteriji su uspjeh u školovanju, odnosno studiju, izvannastavna i izvanškolska postignuća, a dodatni kriterij je socioekonomski status. Kriteriji se izražavaju bodovima. Istim člankom nadalje se propisuje da Povjerenstvo rangira kandidate za dodjelu Stipendije na temelju bodova ostvarenih prema osnovnim kriterijima, a ako više kandidata na temelju osnovnih kriterija ostvari isti broj bodova kao zadnji kandidat na rang-listi u pojedinom zanimanju, oni će se rangirati i po dodatnom kriteriju odnosno socioekonomskom statusu.

**Člankom 14.** određuje se da se uspjeh u školovanju za učenike prvih razreda boduje brojem bodova jednakim peterostrukom zbroju prosječne ocjene 7. i 8. razreda osnovne škole zaokružene na dvije decimale, a za učenike viših razreda brojem bodova jednakim desetorostrukom iznosu prosječne ocjene prethodnog razreda zaokružene na dvije decimale.

**Člankom 15.** propisuje se bodovanje izvannastavnih i izvanškolskih postignuća učenika u prethodne dvije školske godine u jednom od nastavnih predmeta u području znanosti, umjetnosti ili sporta. Boduje se kontinuirano sudjelovanje u izvanškolskim sportskim aktivnostima najmanje 2 godine te sudjelovanja i nagrade osvojene na državnom, međunarodnom i svjetskom natjecanju. Učenik dobiva jedan bod ako je redovan učenik još jedne škole ili student nekog visokog učilišta.

**Člankom 16.** propisuje se način bodovanja uspjeha u školovanju za studente. Uspjeh u školovanju za studente prve godine studija boduje se brojem bodova jednakim peterostrukom zbroju prosječne ocjene završnog razreda srednje škole zaokružene na dvije decimale i prosječne ocjene ostvarene iz obveznih predmeta na državnoj maturi zaokružene na dvije decimale, a uspjeh u školovanju za studente ostalih godina boduje se na način da se umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli s prosječnom ocjenom svih studenata prethodne godine studijskog programa (prosjek generacije), a dobiveni rezultat se dijeli s brojem 5 i zaokružuje na dvije decimale. Uspjeh u školovanju za studente ostalih godina koji su imali upisano mirovanje studentskih obveza, boduje se prema ocjenama postignutim u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, boduje se prema ocjenama postignutim u zadnjoj godini u kojoj su imali status redovitog studenta. Temeljem uspjeha u školovanju studenti ostalih godina mogu ostvariti najviše 20 bodova.

**Člankom 17.** propisuje se vrednovanje i bodovanje izvannastavnih postignuća studenata prve godine i studenata ostalih godina. Izvannastavna postignuća studenata prve godine vrednuju se kao i za učenike dok se za studente ostalih godina vrednuje kontinuirano bavljenje sportom posljednje 2 godine, objava rada u znanstvenim i stručnim časopisima, izlaganje na znanstvenoj ili stručnoj konferenciji, sudjelovanje u znanstvenom ili stručnom projektu, nagrada na značajnim natjecanjima te vrijedno priznanje. Studentima ostalih godina koji su imali upisano mirovanje studentskih obveza, boduju se izvannastavna postignuća ostvarena u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta. Student dobiva jedan bod ako je za vrijeme studija za koji podnosi molbu redoviti student još jednog studija, a na temelju izvannastavnih postignuća studentu se može dodijeliti najviše 4 boda.

**Člankom 18.** utvrđuje se bodovanje socioekonomskog statusa učenika i studenata.

**Člankom 19.** propisuje se da Povjerenstvo rangira kandidate za dodjelu Stipendije za učenike za svako pojedino zanimanje na temelju članaka 14., 15. i 18. Odluke. Gradonačelnik će, na prijedlog Povjerenstva, povećati broj Stipendija za pojedino zanimanje u slučaju kada više kandidata ostvari jednak broj bodova kao zadnji kandidat unutar kvote u tom zanimanju ili preraspodijeliti broj Stipendija po pojedinim zanimanjima, ovisno o prijavljenom broju kandidata za pojedino zanimanje. Povjerenstvo utvrđuje prijedlog rang lista kandidata za dodjelu Stipendije za učenike.

**Člankom 20.** propisuje se da Povjerenstvo rangira kandidate za dodjelu Stipendija za studente prve godine na temelju bodova ostvarenih prema članku 15., članku 16. stavku 1. i članku 18. ove odluke, a za studente ostalih godina na temelju bodova ostvarenih prema članku 16. stavcima 2., 3. i 4., članku 17. stavcima 2., 3., 4. i 5. i članku 18. ove odluke.

**Člankom 21.** propisuje se da Povjerenstvo utvrđuje prijedloge triju odvojenih lista kandidata za dodjelu Stipendije za svako pojedino zanimanje i to: rang-lista za učenike, rang-lista za studente prve godine i rang-lista za studente ostalih godina. Iz jednog kućanstva, Stipendiju mogu ostvariti najviše dva kandidata. Kandidati za dodjelu Stipendije ne mogu ostvariti Stipendiju za isti razred odnosno istu godinu studija za koju im je već bila dodijeljena Stipendija niti za stečenu kvalifikaciju na razini srednjoškolskog obrazovanja odnosno na razini studija na koji su upisani. Iznimno, stipendiju mogu ostvariti kandidati koji su kvalifikaciju stekli završetkom srednjoškolskog obrazovanja u umjetničkom području.

**Člankom 22.** propisuje se da se prijedlozi rang-lista s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, objavljuju na internetskoj stranici Grada Zagreba u roku od 60 dana od dana isteka roka za podnošenje prijava. Također se na internetskoj stranici Grada Zagreba objavljuje popis podnositelja čije su prijave nepotpune, nepravovremene ili ne ispunjavaju uvjete natječaja. U roku od 8 dana od dana objavljivanja prijedloga rang lista i popisa, svaki kandidat može podnijeti pisani prigovor gradonačelniku putem nadležnog gradskog upravnog tijela. Ako usvajanjem prigovora kandidat ostvari jednak ili veći broj bodova od zadnjeg kandidata na prijedlogu rang-liste, gradonačelnik će povećati broj Stipendija. Gradonačelnik odlučuje o prigovoru zaključkom koji je konačan.

**Člankom 23.** propisuje se da gradonačelnik utvrđuje konačne liste za dodjelu Stipendije. Na temelju konačnih lista za dodjelu Stipendije, gradonačelnik ili osoba koju on ovlasti i kandidat ili osoba koja zastupa kandidata sklapaju ugovor o korištenju Stipendije. Nadalje se propisuje sadržaj ugovora o korištenju Stipendije.

**Člankom 24.** propisuje se da se Stipendija dodjeljuje za trajanja statusa redovitog učenika, odnosno za trajanja statusa redovitog studenta za tekuću školsku ili akademsku godinu na deset mjeseci, odnosno pet mjeseci ako u tom roku prema nastavnom planu škole ili studijskom programu za koji je Stipendija odobrena, završava nastavni plan korisnika Stipendije. Korisnik Stipendije ne može istodobno biti korisnik neke druge novčane stipendije.  Za vrijeme korištenja Stipendije, Korisnik Stipendije ne može zasnovati radni odnos, samostalno obavljati djelatnost obrta ili drugog slobodnog zanimanja.

**Člankom 25.** propisuje se da se Stipendija isplaćuje mjesečno za prethodni mjesec na račun korisnika Stipendije.

**Člankom 26.** propisuje seda je korisnik Stipendije i nakon prestanka korištenja Stipendije, dužan obavještavati nadležno gradsko upravno tijelo o tijeku školovanja i zaposlenju. Nadalje se propisuje da nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.

**Člankom 27.** se propisuje da je korisnik Stipendije obvezan u roku od jedne godine nakon završetka školovanja zaposliti se i raditi na području grada Zagreba najmanje onoliko vremena koliko je primao Stipendiju što dokazuje elektroničkim zapisom o radnopravnom statusu ili potvrdom o stažu Hrvatskog zavoda za mirovinsko osiguranje. Korisnik Stipendije, uz suglasnost davatelja Stipendije, može prihvatiti i zaposlenje na području Republike Hrvatske, čime se oslobađa obveze zapošljavanja u gradu Zagrebu. Korisnik Stipendije koji se obrazovao za zanimanje u području odgoja i obrazovanja te u području zdravstva i socijalne skrbi dužan je obvezu rada odraditi u javnom sektoru. Obveza zapošljavanja i rada prestaje ako je korisnik Stipendije prijavljen u evidenciji nezaposlenih osoba Hrvatskog zavoda za zapošljavanje duže od šest mjeseci, što dokazuje potvrdom nadležnog zavoda za zapošljavanje.

**Člankom 28.** propisuje seda je korisnik Stipendije dužan o svakoj promjeni osobnih i kontakt podataka, prebivališta, ostvarenju prava na stipendiju od drugog stipenditora i svim drugim promjenama koje utječu na korištenje Stipendije i izvršenje ugovora o korištenju Stipendije, pisanim putem u roku od 15 dana od nastalih činjenica, obavijestiti nadležno gradsko upravno tijelo.

**Člankom 29.** propisuju se slučajevi kada je korisnik Stipendije dužan vratiti cjelokupni primljeni iznos Stipendije, a kada samo u razmjernom dijelu neispunjene obveze. Također se propisuje da gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

**Člankom 30.** propisuje se da stupanjem na snagu ove odluke prestaje važiti Odluka o Stipendiji Grada Zagreba za deficitarna zanimanja (Službeni glasnik Grada Zagreba 26/21 i 25/22).

**Člankom 31**. utvrđuje se da odluka stupa na snagu osmoga dana od dana objave u Službenom glasniku Grada Zagreba što je sukladno članku 119. stavku 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.